OUTsurance vies oor Hippo se draakstekeryOUTsurance het hom tot die hof gewend oor die advertensie, maar talle Suid-Afrikaners skaterlag daaroor. (Skermgreep) ŉ Advertensie van Hippo, ŉ maatskappy wat versekeringspremies namens voornemende kliënte vergelyk, het Suid-Afrikaners aan die skater. Die versekeringsreus OUTsurance, met wie hy oënskynlik in die advertensie die draak steek, is egter glad nie dik van die lag nie. In die advertensie vertel ŉ opgeruimde kliënt aan haar passasier (ŉ versekeringsman) hoe sy dit geniet om die planeet te help red – én om aan haar versekeringspremie te bespaar. Terwyl hulle opgeruimd deur ŉ boomryke woonbuurt ry, spring Hippo se bekende nurkende seekoei egter op en wys aan die kliënt dat sy ŉ selfs beter premie kan kry – mits sy Hippo gebruik om verskillende opsies te vergelyk. Die parmantige seekoei maak die versekeringsman se sitplekgordel sommer namens hom los en dan beveel die kliënt: “Out!” Die advertensie herinner baie aan dié van OUTsurance en die maatskappy het die Pretoriase hooggeregshof met ŉ dringende aansoek genader en die hof gevra om ŉ stokkie voor die uitsaai daarvan te steek. Every car insurer says they can save you money, but that doesn't mean they have the best price or the right cover for you. How do you know if you’re getting the best deal unless you compare? You can find better with 11 top insurers giving you their best quotes on Hippo. pic.twitter.com/EH7oX6TQb2 — Hippo.co.za (@Hippo_co_za) August 15, 2022 OUTsurance het aangevoer die advertensie sinspeel daarop dat die maatskappy kliënte te veel laat betaal en dat dit inbreuk maak op sy regte. Die saak is die afgelope week egter van die rol geskrap weens ŉ gebrek aan dringendheid en OUTsurance is beveel om die koste van die aansoek te betaal. Dit beteken die advertensie mag steeds uitgesaai word. OUTsurance sê hy glo die advertensie is ŉ skending van sy handelsmerkeiendom. “Dit is misleidend in sy inhoud en plaas die bedryf in die algemeen in ŉ swak lig,” sê Natasha Kawulesar, woordvoerder van OUTsurance. “Ons ondersteun gesonde en billike mededinging maar glo nie die veldtog voldoen aan regulatoriese en wetlike vereistes nie.” Volgens OUTsurance is sommige van die inhoud van die advertensie verkeerd en maak dit ŉ afleiding oor OUTsurance wat hom deur assosiasie in ŉ slegte lig by verbruikers plaas. Om hierdie rede het hulle kapsie gemaak teen die advertensie. “Soos altyd sal ons ons handelmerk op alle wetlike en regulatoriese maniere wat aan ons beskikbaar is, beskerm,” sê Kawulesar. Which of these "Out" takes from our outtakes do you think is the best one? ???? #YouCanFindBetter pic.twitter.com/vXOcWo4ws4 — Hippo.co.za (@Hippo_co_za) September 2, 2022 Bradley du Chenne, uitvoerende hoof van Hippo, sê egter die doel van die advertensie is om verbruikers op te voed. “Net omdat ŉ advertensie ŉ gelukkige kliënt wys wat vir jou vertel hoeveel hulle op hul motorversekering spaar, beteken nie noodwendig dat jy gaan bespaar nie. “Jy kan moontlik met ŉ ander versekeraar meer bespaar en jy gaan net uitvind of jy die beste aanbod kry indien jy kwotasies van verskeie van Suid-Afrika se voorste versekeraars met mekaar vergelyk.” Du Chenne sê dit is wat Hippo doen. Dit is nie ŉ versekeraar nie, maar bied aan kliënte ŉ meganisme om kwotasies van 11 versekeraars soos Virseker, King Price, Pineapple, iWyse en Dotsure met mekaar te vergelyk. “Daarna berus die keuse by hulle. “Hoewel daar ŉ paar versekeraars van ons platform ontbreek, is hulle genooi en is dit hulle keuse om nie deel te neem nie,” sê Du Chenne. Sommige sosialemediagebruikers het Hippo geloof vir sy skerp advertensie, terwyl ander die platform daaroor gelooi het. Dit was veral die karakter in die Hippo-advertensie, wat byna op ŉ druppel water lyk soos Katlego Maboe – wat voorheen die gesig van OUTsurance se advertensie was – wat platforms besig gehou het. Lmfao ya no ???????????????? pic.twitter.com/uHo0IN9v5r — Thendo Muloiwa (@MuloiwaThendo) August 30, 2022